b'\n_START_ARTICLE_\nJacob den Danske\n_START_PARAGRAPH_\nBroder Jacob den Danske eller p\xc3\xa5 latin Jacobus de Dacia (f\xc3\xb8dt ca. 1484 i Danmark, d\xc3\xb8d 1566 i Mexico) var en dansk franciskanermunk.\n_START_SECTION_\nKonges\xc3\xb8n?\n_START_PARAGRAPH_\nHistorikeren J\xc3\xb8rgen Nybo Rasmussen argumenterer for, at Jacob var s\xc3\xb8n af kong Hans og yngre broder til Christian II. Denne opfattelse deles ikke af alle, men ligger til grund for Henrik Stangerups roman: Broder Jacob.\n_START_SECTION_\nFremtr\xc3\xa6dende i Danmark op til reformationen\n_START_PARAGRAPH_\nHan indtr\xc3\xa5dte i franciskanerordenen under ukendte omst\xc3\xa6ndigheder. I optakten til reformationen var han i klosteret i Malm\xc3\xb8, hvor han deltog i disputatser med byens lutherske ledere Claus Mortensen T\xc3\xb8ndebinder, Hans Olufsen Spandemager og Frans Vormordsen. I 1530 franciskanerne fordrevet fra klosteret, ligesom det i de f\xc3\xb8lgende \xc3\xa5r skete i andre danske byer. Dette skildredes af Broder Jacob i Gr\xc3\xa5br\xc3\xb8drenes Fordrivelseskr\xc3\xb8nike, der var t\xc3\xa6nkt som en sagsfremstilling ved en ikke gennemf\xc3\xb8rt proces med henblik p\xc3\xa5 at genvinde de konfiskerede klostre._NEWLINE_I 1536 gennemf\xc3\xb8rtes den lutherske reformation og med den et forbud mod tiggerordener, hvorfor Broder Jacob m\xc3\xa5tte g\xc3\xa5 i landflygtighed, f\xc3\xb8rst i Mecklenburg, hvor han betegnede sig som provincial, dvs. leder af de danske franciskanere. Derfra drog han til Spanien.\n_START_SECTION_\nMission\xc3\xa6r i Mexico\n_START_PARAGRAPH_\nI 1542 kom Broder Jacob til Mexico, hvor han l\xc3\xa6rte flere af de indianske sprog og oprettede flere klostre. Han gik st\xc3\xa6rkt ind for indianernes ligestilling i den katolske kirke. Dette vakte modstand b\xc3\xa5de hos de spanske kolonimyndigheder og i kirken, herunder ogs\xc3\xa5 hans franciskanske medbr\xc3\xb8dre. Og i sp\xc3\xb8rgsm\xc3\xa5let om at egnede indianere kunne ordineres til pr\xc3\xa6ster, led Jacob nederlag og m\xc3\xa5tte underkaste sig kirkebod for sine fejltagelser. Jacob havde h\xc3\xa6vdet, at det var k\xc3\xa6tteri at afvise, at indianere kunne pr\xc3\xa6stevies. Selv om han m\xc3\xa5tte b\xc3\xb8je sig, s\xc3\xa5 vedblev han at arbejde for indianernes rettigheder._NEWLINE_Han d\xc3\xb8de i klostret i Tarecuato, hvor han var guardian. Han huskes stadig som indianernes ven af den lokale befolkning. Fra 1996 har der v\xc3\xa6ret gjort fors\xc3\xb8g p\xc3\xa5 at f\xc3\xa5 ham helgenk\xc3\xa5ret.'